Source: https://www.dinvestiar.ro/steaua-csm-eximbank-castiga-la-oradea-si-echilibreaza-finala-meciul-2/
Timestamp: 2019-02-16 01:15:39+00:00

Document:
Steaua CSM Eximbank câştigă la Oradea şi echilibrează finala (Meciul 2) - Din Vestiar | Din Vestiar
Egalitate în finală 1-1
Steaua CSM Eximbank câştigă la Oradea şi echilibrează finala (Meciul 2)
Şoc şi groază în Arena Antonio Alexe din Oradea! Steaua CSM Eximbank s-a impus miercuri seară cu 75-70 în faţa echipei CSM Oradea, după un început ca din puşcă al bihorenilor. Încă nu-mi dau seama dacă au pierdut meciul orădenii sau dacă militarii l-au adjudecat. Tind să cred însă că forma foarte bună a lui Randal Falker, precum şi jocul de excepţie al slovenului Luka Lapornik au cântărit mult în economia partidei. De asemenea, un plus de agresivitate în apărare pentru băieţii lui Jukka Toijala ar fi ingredientele succesului pentru bucureşteni. Dar să vedem mai jos concluziile DinVestiar după acest joc al doilea al finalei Ligii Naţionale de Baschet dintre CSM Oradea şi Steaua CSM Eximbank.
1. După începutul în forţă al gazdelor credeam că orădenii vor câştiga la o diferenţă de minimum 30 de puncte.
2. Vaidas Kariniauskas a avut iar o prestaţie solidă. 14 puncte pentru lituanian, 4 pase decisive şi o recuperare ar fi linia lui statistică. Un procentaj superb la 3 puncte: 4/7 (57%) şi nu înţeleg de ce a fost schimbat de antrenorul Cristi Achim când traversa un moment foarte bun.
3. Gajovic, pistolarul de la BC Mureş Târgu Mureş mi-a plăcut foarte mult. În această seara cred că a fost veriga slabă din angrenajul orădenilor. Din punctul meu de vedere, muntenegreanul nu are ghete pentru o echipă de talia lui CSM Oradea. Şi o spun cu regret.
4. Kris Richard. Nu vreau să ştiu cât câştigă acest jucător! Efectiv nu vreau să ştiu. Cred că salariul lui depăşeşte lejer 12 – 15 mii de euro pe lună. De departe cel mai bun om al bihorenilor în această seară, Richard a reuşit 22 de puncte, 2 recuperări, 2 intercepţii şi 2 assisturi şi a creat deseori panică în apărarea steliştilor.
5. Sean Denison un pivot pe care orice echipă l-ar dori… a reuşit 10 puncte, 10 recuperări şi 3 intercepţii. Ce poţi să ceri mai mult unui jucător de peste 2,10 m înălţime?!
6. Zeno şters în acest meci faţă de prima partidă.
7. De la militari mi-a plăcut foarte mult Randal Falker pe care deja l-am menţionat mai sus. Pivot atipic, dar cu mare IQ baschetbalistic a fost stâlpul steliştilor. A reuşit 19 puncte, 5 recuperări, un capac şi trei intercepţii. Forma lui slaba în primul meci a contat foarte mult. Astăzi, americanul cu un cv impresionant a strălucit în lumina reflectoarelor!
8. Marius Runkauskas a reuşit pe finalul sfertului 4 o pătrundere foarte importantă, însă nu pare conectat încă la această finală. Deşi vrea să fie un lider şi steliştii îl forţează, Runkauskas încă nu a arătat tot ce poate. Superstarul lituanian descoperit de Alex Iacobescu şi adus la Asesoft Ploieşti poate fi dinamita lui Jukka Toijala. Important este momentul când va detona…
9. Luka Lapornik a fost plusul, pe lângă Falker, de care Steaua avea nevoie. Slovenul dă dovadă de un control emoţional de manual. A reuşit 10 puncte, 2/2 din spatele semicercului de 3 puncte şi a punctat decisiv în momentele cheie. Personal, nu cred că îl vom vedea sezonul viitor în România pe acest jucător sloven extrem de cerebral.
10. Dragan Zekovic a reuşit doar 2 puncte în 16 minute, dar sârbul de 2,10 are timp să îşi îmbunătăţească procentajele din finală.
Seria se mută acum la Bucureşti, următorul meci este programat duminică pe terenul Stelei. Fie ca echipa mai bună şi mai spectaculoasă să se bucure de victorie!

References: CSM 
 CSM 
 CSM 
 CSM 
 CSM 
 CSM 
 CSM